ये अखबार पूँजीपतियों के हैं। यूँ तो पूँजी की कोई जाति नहीं होती, लेकिन भारतीय पूँजीवाद का जाति व्‍यवस्‍था और साम्‍प्रदायिकता से गहरा रिश्‍ता है। भारतीय पूँजीवादी तंत्र ने जाति की मध्‍ययुगीन बर्बरता को पुनर्संसाधित करके और उत्‍सादित (sublate)करके अपना लिया है। भारत के पूँजीवादी समाज में जाति संरचना का वर्णक्रम(spectrum)और वर्गीय संरचना का वर्णक्रम आज भी एक-दूसरे को अंशत: अतिच्‍छादित (overlap) करते हैं। गाँवों और शहरों के दलितों की 85 प्रतिशत आबादी सर्वहारा और अर्द्धसर्वहारा है। मध्‍य जातियों का बड़ा हिस्‍सा कुलक और फार्मर हैं। शहरी मध्‍यवर्ग का मुखर तबका (नौकरशाह, प्राध्‍यापक, पत्रकार, वकील, डॉक्‍टर आदि) ज्‍यादातर सवर्ण हैं। गाँवों में सवर्ण भूस्‍वामियों की पकड़ आज भी मजबूत है, फर्क सिर्फ यह है कि ये सामंती भूस्‍वामी की जगह पूँजीवादी भूस्‍वामी बन गये हैं। अपने इन सामाजिक अवलंबों के विरुद्ध पूँजीपति वर्ग कत्‍तई नहीं जा सकता। वैसे भी पूँजीवादी वोट बैंक के खेल के लिए जातिगत बँटवारे को बनाये रखना ज़रूरी है। सा‍माजिक ताने-बाने में जनवादी मूल्‍यों के अभाव के कारण, जो गरीब सवर्ण और मध्‍य जातियों की आबादी है, वह भी जातिवादी मिथ्‍या चेतना (false consciousness) की शिकार है।